Sähkötupakan suosio on kovassa nosteessa. Nyt tupakkayhtiöt ovat lähteneet leikkiin mukaan, mikä huolestuttaa tupakan vastustajia.

Mistä on kyse? Sähkötupakka muistuttaa ulkonäöltään tavallista tupakkaa, mutta se toimii sähköllä. Laite käyttää nestettä, josta muodostuu imettäessä höyryä. Nesteitä saa nikotiinilla ja ilman.

Suomessa nikotiinia sisältävien sähkötupakoiden myynti ja mainostaminen on kiellettyä. Sähkötupakkaa ei ole kielletty.

Sähkötupakan käyttö sisätiloissa ei ole lain mukaan kiellettyä.

Sähkötupakan myynti kasvoi viime vuonna yli 2,2 miljardiin euroon. Perinteisen tupakan myynti on yli 530 miljardia.

Siviilioikeuden emeritusprofessori Erkki Aurejärvi näkee kasvavat sähkötupakkamarkkinat tupakkateollisuuden keinona koukuttaa kokonaan uusi sukupolvi käyttäjiä.

– Tämä on yksi tapa tuoda tupakka normaalin elämän osaksi, sallituksi ja hyväksytyksi. Se ei nykyään sitä ole. Sähkötupakkaa ei vielä paheksuta eikä sitä pidetä luusereiden hommana.

Aurejärven mukaan sähkötupakka avaa tupakkateollisuudelle uuden mahdollisuuden länsimaissa, joissa tupakan myynti on tasaisesti hiipunut.

– Se on uusi tapa jaella nikotiinia. Se koukuttaa ja tulee savukkeiden rinnalle. Se on hieno tuote tupakkayhtiöille, koska savukkeet menevät hyvin kaupaksi kehitysmaissa, mutta täällä on jo tiukka lainsäädäntö. Tätä kautta päästään taas vapaaseen markkinointiin.

Suomessa sähkötupakan markkinointi on kielletty, mutta monet suomenkieliset sivustot kiertävät sen rekisteröimällä verkkopalvelunsa maihin joissa markkinointi sallitaan.

"Meneillään on ihmiskoe"

Sähkötupakka on kasvattanut suosiotaan viime vuosina. Sähkötupakan vastustajat muistuttavat, että tuotteen lyhyen käyttöiän vuoksi sen vaikutuksia ei tunneta täysin.

– Me ollaan sallittu täysin vapaasti markkinoille tuote, jota imetään keuhkoihin, joka on nopein tapa annostella mitä tahansa kemikaalia aivoihin. Ei me sellaista maitoakaan myydä, jossa me tiedämme, että siitä aiheutuu haittoja, toteaa erikoislääkäri Kristiina Patja.

Terveyden ja hyvinvointilaitoksen (THL) mukaan sähkösavukkeista vapautuvasta höyrystä ja sähkösavukenesteistä on löytynyt terveydelle haitallisia aineita. Höyrystä on todettu olevan lisäksi haittaa sivullisille, vaikka vaikutukset ovat pienempiä kuin tupakansavussa.

– Kaikista sähkötupakan sisältämistä aineista ei ole tietoa, kun tämä on ollut vasta niin vähän aikaa käytössä. Siellä saattaa olla aineita, mistä ei tiedetä mitään. Pitkäaikaiskäytöstä ei tiedetä mitään, sanoo THL:n ylilääkäri Antero Heloma.

Tupakkayhtiöitä vastaan käymistään oikeudenkäynneistä tunnettu Aurejärvi ei näe, miksi sähkötupakan lopullisia vaikutuksia tulisi jäädä odottamaan.

– Meneillään on ihmiskoe. Kun vielä ei ole pomminvarmaa näyttöä siitä, että se tappaa ihmisiä, niin sitten sitä käyttöä yllä niin kauan, että se pomminvarma näyttö on.

Aurejärvi myöntää, että sähkötupakan käyttö ei ole yhtä haitallista kuin perinteisen tupakan.

– Hyvä asia olisi se, että lopettaa nikotiinin käytön. Savuketta polttaessa se on kuin hyppäisi kymmenennestä kerroksesta asvalttiin, mutta sähkötupakasta vaikka viidennestä.

"Tupakointi aloitetaan aina lapsena"

Sähkötupakan on pelätty houkuttelevan nuoria tupakan pariin.

Paul Saar -yhtiö toimii Latviasta käsin, vaikka yritys on alkujaan suomalainen. Se myy sähkötupakkalaitteita ja nesteitä. Sijainti Latviassa mahdollistaa sen, että yritys voi myydä nikotiininesteitä Suomeen. Sivustolla uusilta käyttäjiltä kysytään ikää, mutta tilausvaiheessa ikää ei enää selvitetä.

– Täysin aukotonta järjestelmää ei ole. Annamme vähän vastuuta vanhempien suuntaan, että tarkkailee sitä omaa nuorta ja nuoren käyttäytymistä ja katsoo, mitä siellä tietokoneella katsotaan, perustelee Paul Saar -yhtiön tapahtumavastaava Matti Remes.

THL:n vuosina 2012 ja 2013 teettämän tutkimuksen (siirryt toiseen palveluun)mukaan lähes joka kolmas 18- ja 16-vuotiaista suomalaisnuorista oli kokeillut sähkötupakkaa.

Remeksen mukaan tuote on tarkoitettu vain aikuisille ja pääosin tupakoitsijoille.

– Me näemme sähkötupakan perinteisen tupakan korvikkeena. Lähtökohtaisesti siinä ei ole tervaa eikä häkää kuten tupakassa. Kyllä mekin tupakanvastaista työtä teemme, toteaa Remes.

THL:n Heloman mukaan ei ole selvää näyttöä siitä, että sähkötupakka auttaa pääsemään riippuvuudesta eroon.

– On tehty laajoja selvityksiä auttaako se nikotiiniriippuvuudesta eroon. Vastaus tällä hetkellä on, että se ei auta.

Heloma myös korostaa, että suurin osa nuorista käyttää sähkötupakassa nikotiinia pelkkien makunesteiden sijasta. Kristiina Patjan mukaan makunesteet, joita on maailmanlaajuisesti yli 8 000 vaihtoehtoa, on tehty vetoamaan erityisesti nuoriin.

– Tosiasia on se, että tupakointi aloitetaan aina lapsena. Siellä on tupakkateollisuuden intressi: saada lapset kiinnostumaan tästä tuotteesta.

A-studio pyysi Suomessa toimivilta tupakkayhtiöiltä kommentteja sähkötupakasta, mutta yritykset kieltäytyivät.